Jos Varsinais-Suomessa olisi oma sähköveronsa joka olisi korkeampi kuin muualla Suomessa, energiavaltainen teollisuus karttaisi Varsinais-Suomea. Varsinais-Suomi köyhtyisi suhteessa muuhun Suomeen. Tämä johtuu siitä, ettei Varsinais-Suomella ole omaa valuuttaa ja siitä, että siellä noudatetaan samoja työehtosopimuksia.

Eija-Riitta Korhola ja todella moni muu näyttää ajattelevan, että mikä koskee yllä Varsinais-Suomea koskee yhtäläisesti EU:ta globaalissa kilpailussa.

Jokaisella oman valuutan omaavalla talousalueella on aina suhteellinen etu johonkin. Jos kilpailukyky heikkenee yhdellä alueella, se paranee vastaavasti muualla ja päinvastoin. Suomen nykyiset vaikeudet voi selittää sillä, että Nokian loistava menestys heikensi Suomen kilpailukykyä kaikilla muilla aloilla, ja nyt, kun Nokian puhelimia ei enää ole, koko maa kärsii. [1]

Jos Eurooppa asettaa omalle energiankulutukselleen rasitteita – sanotaan vaikka muita maita korkeamman hiiliveron – kilpailukyky energiaa kuluttavilla aloilla todellakin laskee. Tämä johtaa euron devalvoitumiseen niin paljon, että muiden alojen kilpailukyvyn nousu kompensoi kilpailukyvyn laskun energiaintensiivisillä aloilla. Hiilivero ei olekaan laskenut Euroopan kilpailukykyä, vaan siirtänyt sen energiaintensiivisiltä aloilta muille aloille. Kutsutaan näitä aloja puhtaiksi aloiksi.

Onko kaikki siis hyvin?

Ei ole, koska tällainen yhtä talousaluetta koskeva rasite tekee kansainvälisestä työnjaosta tehottoman. Tästä ei kärsi kuitenkaan vain Eurooppa, vaan siitä kärsivät kaikki kansainvälisen kaupan osapuolet. Muut voisivat syyttää Eurooppaa siitä, että se hankkii epäreiluin keinoin kilpailuetua puhtailla aloilla. Joku voisi jopa sanoa, että on itsekästä keskittyä puhtaisiin aloihin.

Myös EU:n tavoittelemat ilmastohyödyt kärsivät, koska energiavaltaista tuotantoa on siirtynyt muualle. Vielä enemmän ilmasto kärsisi, jos Eurooppakaan ei tekisi mitään.

Sitä paitsi väite, etteivät muut tee mitään ja Eurooppa uhrautuu yksin, ei ole totta lainkaan.

Mutta tiedättehän toki, että päästöoikeuden hinta Kiinan päästöoikeuskaupassa on korkeampi kuin EU:n vastaava hinta. Tuotanto ei siirry Kiinaan halvan energian vaan halvan työvoiman houkuttelemana. Kiinassa sähköstä joutuu maksamaan enemmän kuin Suomessa.

= = = =

Ei se Varsinais-Suomi tietysti olisi siitä omasta energiaverostaan pelkästään kärsinyt. Vaikka omaa valuutta ei ole, on taloudessa muitakin sopeutumismekanismeja. Olisivat Turun suunnalla huomanneet, että kannattaa keskittyä johonkin muuhun.

[1] Nokian menestys johti palkkainflaatioon Suomessa. Kun Nokia romahti, talouden olisi pitänyt korjautua palkkadeflaatiolla, mutta palkat ovat jäykkiä alaspäin eikä omaa valuuttaakaan ole devalvoitavaksi.